A Kerenszkij-offenzíva után a keleti frontról átcsoportosítási lehetőség nyílt. Arz terveihez 7 német hadosztályt is kapott és október 24-én csapatok Caporettonál áttörték a védelmi vonalakat. A csatában összeomlott az olasz védelem és a Piave folyóig szabaddá vált az út. A további előrenyomulást az akadályozta meg, hogy a Piave hídjait kivétel nélkül felrobbantották és mire pontonhidat sikerült verni az éppen áradó folyón, addigra megérkezett 11 angol-francia hadosztály. Az arcvonal is távolabb került az utánpótlási bázistól, így a Piavén való átkelés már nem sikerült. Az isonzói olasz hadsereg jelentős részét foglyul ejtették, a maradék pedig fölbomlott és fegyvereit eldobálva igyekezett hazaszökni. A hadsereg teljes felszerelése zsákmányul esett, a Piave-menti hadsereg két hónapig ebből a zsákmányból élt. Az olasz kormánynak drákói intézkedésekkel és földosztási ígéretekkel kellett harcra bírnia népét, melynek mélységesen elege volt már a háborúból.